Սոնյա Բրագա

Սոնյա Բրագա (, ամբողջական անունը` Սոնյա Մարիա Կամպուս Բրագա, , ), բրազիլացի դերասանուհի։ Երեք անգամ ներկայացվել է «Ոսկե գլոբուս» մրցանակին։ Երկու անգամ արժանացել է Գրամադոյի կինոփառատոնի ոսկե «Կիկիտո» մրցանակին` կանացի լավագույն դերի համար։

Կենսագրություն 
Սոնյա Բրագան ծնվել է Բրազիլիայի Պարանա նահանգում գտնվող Մարինգա քաղաքում։ Նա ընտանիքի յոթ երեխաներից հինգերորդն էր։ Մանկության տարիներին ընտանիքի հետ տեղափոխվել է Սան Պաուլու։ Երբ ութ տարեկան էր, հայրը մահացել է։.  Նրա եղբայրը` Ժուլիու Բրագան և քույրը` Աննա Մարիա Բրագան, դերասաններ են։ Մյուս եղբայրը` Էլիու Բրագան, նկարիչ է։ Դերասանուհի է նաև քրոջ դուստրը` Ալիսե Բրագան։

Մինչ 1969 թվականին, «Մազեր» ներկայացման բրազիլիական տարբերակի հաջողված փորձերին մասնակցելը, Սոնյա Բրագան աշխատել է որպես քարտուղար և ընդունարանի աշխատակից։ Կինոդեբյուտը կայացել է 1968 թվականին նկարահանված «Ավազակ Լուս Վերմելյին» կինոնկարում։ 1970 թվականին նկարահանվել է մի քանի ֆիլմերում և «Globo» հեռուստաընկերությունում իր առաջին «Կորաջեմ եղբայրները» հեռուստասերիալում։ 1972 թվականին «Սեզամ փողոցը» հայտնի մանկական հեռուստահաղորդման բրազիլիական տարբերակում կատարել է դերերից մեկը։

Բրազիլիայում հանրաճանաչություն և ազգային «սեքս-խորհրդանիշի» համբավ ձեռք է բերել 1975 թվականին, նկարահանվելով Ժորժի Ամադուի վեպի մոտիվներով նկարահանված «Գաբրիելա» հեռուստասերիալում։ Ռեժիսոր Բրունու Բարետուի «Գաբրիելա, դարչին և մեխակ» (1983թ.) ֆիլմը, որը հեռուստասերիալի կինոտարբերակն էր, սերիալի հաջողությունը չունեցավ, չնայած որ նրա խաղընկերը Մարչելլո Մաստրոյանին էր։ Ժորժի Ամադուի ևս երկու վեպերի մոտիվներով նկարահանված կինոնկարներում, Սոնյա Բրագան կատարել է գլխավոր դերերը։ Այդ ֆիլմերն էին «Դոնա Ֆլորը և նրա երկու ամուսինները» (1976թ.) և «Հիասքանչ Տիետան» («Տիետան Ագրեստից» 1996թ.) կինոնկարները։ «Դոնա Ֆլորը և նրա երկու ամուսինները» կինոնկարը Բրազիլիայի կինովարձույթի ռեկորդակիրներից մեկն էր և Սոնյա Բրագային միջազգային ճանաչում բերեց։

1978 թվականին Սոնյա Բրագան ««Պարերի օր» ակումբը» հեռուստասերիալում կատարել է գլխավոր դերը, որտեղ նրա խաղընկերներն էին Անտոնիո Ֆագունդեսը և երիտասարդ Գլորիա Պիրեսը։ Բրազիլիական հեռուստասերիալում նրա վերջին լիարժեք դերը եղել է «Ավելին պետք չէ» (1979թ.) սերիալում։ Բրազիլիական հեռուստաէկրանին Սոնյա Բրագան հայտնվել է արդեն 1999 թվականին` «Ցանկության իշխանությունը» սերիալում ` ոչ մեծ դերով։

Սոնյա Բրագայի ամերիկյան կինոկարիերան սկսվել էր 1985 թվականին, քննադատների կողմից ջերմորեն ընդունված Հեկտոր Բաբենկոյի «Սարդ-կնոջ համբույրը» կինոնկարով, որտեղ նա կերտել է երեք տարբեր կանանց կերպարներ։ Նրա ամերիկյան աշխատանքներից կարելի է նշել «Պատերազմ Միլագրո բակլայի դաշտում» (1988թ.), «Նորեկը» (1990թ.), «Հրեշտակի աչքերը» (2001թ.) և այլն։ «Սեքսը մեծ քաղաքում» հեռուստասերիալում, 2001 թվականին կատարել է Մարիայի դերը, ով Սամանթա Ջոնսի լեսբուհի ընկերուհին էր։

2006 թվականին մասնակցել է «Կյանքի էջեր» բրազիլիական հեռուստասերիալի նկարահանումներին, իսկ 2007 թվականին Լուսելիա Սանթուսի հետ միասին նկարահանվել է «Հուսահատ տնային տնտեսուհիները» հեռուստասերիալում, որից հետո վերադարձել է ԱՄՆ։ Սոնյա Բրագայի այլ ֆիլմերից են «Ես քեզ սիրում եմ» (1981թ.), «Լուսինը Պարադորի վրա» (1988թ.), «Հրե ժամանակներ» (1994թ.), «Մայրամուտից արևածագ 3. Դահիճի դուստրը» (2000թ.), «Հետմահու գրառումներ» (2001թ.) և այլն։

Անձնական կյանքը 
Սոնյա Բրագան երբեք չի ամուսնացել և երեխաներ չունի, սակայն սիրավեպեր է ունեցել Ռոբերտ Ռեդֆորդի, Քլինթ Իսթվուդի, Շիկու Բուարկիի, Պելեի, Դեյվիդ Լի Ռոտի և Պատրիկ Բրյուս Մեթինիի հետ։

Մասնակի ֆիլմագրություն 

Կինո

Հեռուստատեսություն

Ծանոթագրություններ 

Բրազիլացի դերասանուհիներ
Ամերիկացի կինոդերասանուհիներ